CELEX: C2006/131/88
Language: sl
Date: 2006-06-03 00:00:00
Title: Zadeva T-114/06: Tožba, vložena  14. aprila 2006  — GLOBE proti Komisiji

3.6.2006   
            
            
               SL
            
            
               Uradni list Evropske unije
            
            
               C 131/48
            
         Tožba, vložena 14. aprila 2006 — GLOBE proti Komisiji
   (Zadeva T-114/06)
   (2006/C 131/88)
   Jezik postopka: francoščina
   Stranki
   
      Tožeča stranka: GLOBE NV (Zandhoven, Belgija) (zastopnik: A. Abate, avocat)
   
      Tožena stranka: Komisija Evropskih skupnosti
   Predlogi tožeče stranke:
   
               —
            
            
               razglasitev ničnosti odločbe Evropske komisije, vsebovane v dopisu z dne 2. marca 2006 Procurement Co-ordinatorja, Direktorat D/3, Urad za sodelovanje EuropeAid, v zvezi s projektom EuropeAid/122078/C/S/Multi z naslovom „Supply of a Pipeline Network Information System to the Central Asia Gas companies (Kazakhstan, Kyrgystan, Turkmenistan, Uzbekistan)“;
            
         
               —
            
            
               ugotovitev nepogodbene odgovornosti Komisije v zvezi s sprejetjem zgoraj navedene odločbe;
            
         
               —
            
            
               naložitev Komisiji, da tožeči stranki povrne povzročeno škodo, ocenjeno na 492 024,00 evrov, povečano za zamudne obresti od dne objave sodbe;
            
         
               —
            
            
               naložitev plačila stroškov Komisiji.
            
         Tožbeni razlogi in bistvene navedbe:
   Tožeča stranka je sodelovala v postopku javnega razpisa za projekt EuropeAid/122078/C/S/Multi z naslovom „Innovation to tender for Supply of a Pipeline Network Information System to the Central Asia Gas companies (Kazakhstan, Kyrgystan, Turkmenistan, Uzbekistan)“, ki spada v okvir Programa TACIS 2002 (1). Komisija je z dopisom z dne 2. marca 2006 obvestila tožečo stranko, da njena ponudba ni bila izbrana, ker ni bila najugodnejša, in da je bilo naročilo oddano konkurenčnemu podjetju. Tožeča stranka v tej tožbi predlaga razglasitev ničnosti odločbe, vsebovane v tem dopisu, in povrnitev škode, ki naj bi jo utrpela zaradi sprejetja izpodbijane odločbe.
   Tožeča stranka izpodbija to odločbo s tem, da uveljavlja več tožbenih razlogov.
   Najprej zatrjuje, da naj bi Komisija s sprejetjem izpodbijane odločbe storila pomembne napake pri presoji in da naj bi kršila navodila ponudnikom, kar povzroča ničnost oddaje naročila izbranemu ponudniku. Tožeča stranka v okviru tega tožbenega razloga trdi, da naj ponudba, ki jo je Komisija izbrala, ne bi bila v skladu s tehničnimi specifikacijami iz razpisne dokumentacije. Komisiji tudi očita, da je podaljšala rok za oddajo ponudb in da je konkurenta tožeče stranke pozvala, naj popravi svojo ponudbo glede na Popravek spisa o javnem razpisu, in to po odprtju ponudb, kar naj bi končno izbranemu ponudniku omogočilo spremeniti njegovo ponudbo tako, da je bila ugodnejša. Tožeča stranka tako uveljavlja kršitev načela zaupanja v pravo, ker njena ponudba, ki je bila ob odprtju ponudb najmanj ugodna, končno ni bila izbrana.
   Drugič, tožeča stranka trdi, da naj bi Komisija s tem, da je pred sprejetjem sporne odločbe ni obvestila o razlogih, zaradi katerih je nameravala obrniti vrstni red prioritet ponudb, določen na javni seji odpiranja ponudb, tožeči stranki odvzela možnost uveljavljanja njenega stališča in posledično kršila njene pravice obrambe.
   Tretji tožbeni razlog, ki ga uveljavlja tožeča stranka, se nanaša na to, da naj bi Komisija kršila obveznost obrazložitve, ker naj bi bila ta po mnenju tožeče stranke nezadostna in protislovna.
   Tožeča stranka s svojim četrtim tožbenim razlogom uveljavlja kršitev načela dobrega izvajanja sodne oblasti, ker naj bi Komisija po njenem mnenju izkazala malomarnost, ker ni pravočasno sporočila rezultata izbire ponudb in ni pravočasno odgovorila na več dopisov tožeče stranke.
   
      (1)  Program, ki temelji na Uredbi Sveta (ES, Euratom) št. 99/2000 z dne 29. decembra 1999 o zagotavljanju pomoči partnerskim državam v vzhodni Evropi in srednji Aziji (UL L 12, str.1).